ORDE do 25 de novembro de 2004 de aprobación definitiva da modificación puntual das normas subsidiarias de planeamento do Concello de Noia (A Coruña) no quinteiro definido pola avenida da Coruña, rúa Frei Lois Rodríguez, paseo da Alameda e calella perpendicular. (Expediente AC 03051 ADC).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 21/12/2004

O planeamento urbanístico vixente no municipio de Noia son as normas subsidiarias municipais de planeamento (NSP), aprobadas definitivamente pola
Comisión Provincial de Urbanismo da Coruña o 6-11-1990.
O Concello de Noia formula unha modificación das normas subsidiarias vixentes no ámbito do quinteiro definido polas rúas da Coruña, Frei Lois Rodríguez, paseo da Alameda e calella perpendicular, situado no núcleo urbano de Noia, tras a alameda. O quinteiro está clasificado como solo urbano coa ordenanza 1 de edificación intensiva, entre medianís de alturas 4 e 5 plantas segundo a parte do quinteiro que se considere.
A documentación presentada consiste en expediente e tres exemplares do proxecto de modificación puntual, de data de setembro de 2003, redactados polos arquitectos Carlos Pérez Pérez e Carlos Montero López, e con dilixencias de aprobación inicial e provisoria. A proposta ten por obxecto:
a) Recualificar a parcela ocupada pola Sociedade Cultural Recreativa Liceo de Noia, pasándoa de ordenanza 1 (residencial entre medianís) a ordenanza 7 (equipamento colectivo privado), agás a parte afectada polo paseo da Alameda, que se exclúe do ámbito da modificación, e adaptando as determinacións para permitir manter o edificio existente, no cal concorren valores arquitectónicos relevantes.
b) Modificar a aliñación leste do quinteiro, de modo que se axuste á liña de edificación existente na rúa Frei Lois Rodríguez.
De conformidade co disposto na disposición transitoria primeira 1 g) da Lei 9/2002, do 30 de decembro, de ordenación urbanística e protección do medio rural de Galicia, as modificacións do planeamento vixente á entrada en vigor desta lei deben axustarse, en todo caso, ao disposto nela, polo que consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Este expediente ten o mesmo obxecto que o que, co número AC 02/037, recibiu informe desfavorable con carácter previo á súa aprobación definitiva por parte desta dirección xeral o 19-5-2003. Finalizado o período transitorio de 6 meses previsto na disposición transitoria 3ª da Lei 9/2002, o concello solicitou novo informe, séndolle devolta a documentación, por oficio do 11-9-2003, con expresa indicación de que debía reiniciar a tramitación e adaptar o proxecto integramente á Lei 9/2002.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente a informe preceptivo desta consellería, que foi emitido o 8-3-2004, ao abeiro do disposto no artigo 85.1º da Lei 9/2002, con observacións ao proxecto daquela presentado.
O Pleno da Corporación, en sesión do 13 de abril de 2004, acordou a aprobación inicial da modificación puntual, que posteriormente foi sometida a información pública, polo prazo dun mes, mediante
anuncios publicados no Diario Oficial de Galicia do 29 de abril, e no xornal El Correo Gallego do 30 de abril e do 1 de maio de 2004, sen que consten alegacións. O trámite foi reiterado, por requirimento desta consellería, por resolución da Alcaldía do 27-7-2004, sendo publicados anuncios no Diario Oficial de Galicia do 4 de agosto e nos xornais El Correo Gallego do 28 e 29 de xullo e La Voz de Galicia do 29 e 30 de xullo, todos do ano 2004, sen que se presentasen alegacións.
No expediente constan informes do arquitecto técnico municipal do 25-3-2004 e da secretaria do concello do 20-9-2004 favorables á proposta.
O concello requiriu informe da Consellería de Cultura, Comunicación Social e Turismo o 29-7-2004, sen que fose emitido en prazo, de acordo co certificado incluído para o efecto no expediente.
O proxecto, aprobado provisoriamente polo Pleno do Concello o 11-6-2004, aprobación ratificada por novo acordo plenario do 30-9-2004, contén cambios respecto do informado previamente á súa aprobación inicial, que afectan fundamentalmente a normativa e os planos. Nestes, ao contrario que no documento informado, non se cualifica como equipamento privado a totalidade da parcela interior a aliñacións propiedade da S.C.R. Liceo, senón só a parte ocupada pola edificación, o que non resulta coherente coas modificacións introducidas na normativa. Por isto, e conforme o contido do proxecto exposto na memoria, cómpre modificar o parágrafo relativo á ocupación do punto 6 B) do proxecto, que deberá ter a seguinte redacción:
«Ocupación: será do 100% do ámbito cualificado como equipamento colectivo privado no plano 459 nº 04 (plano de ordenanzas)».
No demais, o proxecto cumpre substancialmente as observacións indicadas no informe da Dirección Xeral de Urbanismo do 8 de marzo de 2004.
A competencia para adoptar esta decisión correspóndelle ao conselleiro competente en materia de urbanismo e ordenación do territorio de conformidade co disposto no artigo 85.5º da Lei 9/2002.
En virtude do antedito, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e de acordo co informe do Servizo de Urbanismo e Inspección Territorial da Coruña e das subdireccións xerais de Urbanismo e de Disciplina e Informes do 25 de novembro de 2004, así como coa proposta da Dirección Xeral de Urbanismo, da mesma data
DISPOÑO:
Artigo 1º
Aprobar definitivamente a modificación puntual das normas subsidiarias de planeamento do concello de Noia (A Coruña) no ámbito do quinteiro definido polas rúas da Coruña, Frei Lois Rodríguez, paseo
da Alameda e calella perpendicular, coa condición de que o parágrafo relativo á ocupación do punto 6 B) do proxecto teña seguinte redacción:
«Ocupación: será do 100% do ámbito cualificado como equipamento colectivo privado no plano 459 Nº 04 (plano de ordenanzas)».
Artigo 2º
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP posteriormente a que dea cumprimento á condición recollida no artigo anterior.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 25 de novembro de 2004.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda
CONSELLERÍA DE CULTURA, COMUNICACIÓN SOCIAL
E TURISMO